Aleksej Lobanov-Rostovskij

Fyrst Aleksej Borisovitsj Lobanov-Rostovskij (1824–1896) var en russisk diplomat. 

 Liv og virke 
 Bakgrunn 
Aleksej Lobanov-Rostovskij kunne føre sine aner tilbake til den legendariske fyrsten Rurik. Han fikk sin utdannelse ved lyseet i Tsarskoje Selo. Som 20-åring var han klar til å tre inn i det russiske diplomatis tjeneste. 

 Diplomatisk karriere 
Lobanov hadde sin tidlige diplomatiske virksomhet lagt hovedsakelig til Konstantinopel, der han i 1856 ble legasjonsråd, 1859-63 var envoyé og 1878-79 ambassadør, det vil si fra avslutningen av den russisk-tyrkiske krig. Innen ett år hadde han ved sin politiske kompetanse klart å gjenopprette den ro vedrørende det orientalske spørsmål, etter den uorden som var oppstått på grunn av hans forgjenger grev Ignatievs foretaksomhet.

Innimellom var han blant annet 1868-78 innenriksministersadjoint.

I september 1879 ble Lobanov russisk ambassadør i London. Han ble forflyttet i 1882 til Wien og i januar 1895 til Berlin.

 Utenriksminister 
Senere i 1895, i mars, ble han utnevnt til utenriksminister, etter Nikolaj von Giers.

Med sjelden kraft og dyktighet benyttet han seg av de gunstige forhold som tsar Aleksander IIIs politikk hadde skapt, og oppnådde betydelige resultater i Øst-Asia. Lobanov var en av opphavsmennene bak den såkalte «trippelintervensjonen», der Russland, Frankrike og Tyskland tvang Japan til å avstå fra visse landevinninger i Shimonosekitraktaten i 1895. Til gjengjeld klarte Lobanov å utvirke en rekke konsesjoner fra Kina etter den såkalte Li-Lobanov-avtalen, som Lobanov og Li Hongzhang sluttet i 1896 og gav Russland vidstrakte privilegier i Mandsjuria.Engelsk oversettelse av avtalen hos Têng, Ssu-yü, and John King Fairbank, China's Response to the West: A Documentary Survey, 1839-1923. (Cambridge, MA: Harvard University Press, 1979), ss. 130-31.

Lobanov virket også for å konsolidere den russiske innflytelse på Balkanhalvøya. 

Lobanov døde plutselig av hjerteslag i en jernbanekupé på reise fra Wien til Kyiv 30. august 1896.

 Fotnoter 

 Referanser 

 Eksterne lenker 


Kategori:Personer fra Voronezj oblast
Kategori:Russiske ambassadører
Kategori:Ambassadører til Det osmanske rike
Kategori:Ambassadører til Storbritannia
Kategori:Ambassadører til Østerrike-Ungarn
Kategori:Ambassadører til Tyskland
Kategori:Russiske politikere